**Informatīvais ziņojums par Pārtikas un veterinārā dienesta kapacitāti Āfrikas cūku mēra apkarošanas un izplatības ierobežošanas nodrošināšanai**

**I. Situācijas apraksts**

Jau 2011.gada 3.janvārī no Eiropas Komisijas tika saņemta informācija par to, ka radušās aizdomas par cūku saslimšanu ar Āfrikas cūku mēri (turpmāk – ĀCM) Krievijas Federācijas Ļeņingradas apgabalā un Pārtikas un veterinārais dienests (turpmāk – PVD) sadarbībā ar Valsts ieņēmumu dienesta Muitas pārvaldi un Valsts robežsardzi, kā arī ar Valsts policiju uzsāka piesardzības pasākumus īstenošanu, lai nepieļautu ĀCM vīrusa nonākšanu un izplatīšanos valstī.

ĀCM uzraudzība Latvijā īpaši aktuāla ir kopš 2013.gada 25.jūnija, kad ĀCM tika konstatēts mājas cūkām Baltkrievijā un pēc mēneša (24.jūlijā) – arī Krievijā Pleskavas apgabalā.

Lai nepieļautu ĀCM ievešanu Latvijā ar pārtikas produktiem, PVD kopā ar Valsts ieņēmumu dienesta Muitas pārvaldi un Valsts robežsardzi uzsāka pastiprinātu bagāžas kontroli pasažieriem, kuri Latvijā iebrauca no trešajām valstīm, kā arī iebraucošo transportlīdzekļu dezinfekcijas pasākumus.

Diemžēl, neraugoties uz veiktajiem piesardzības pasākumiem, šā gada 26.jūnijā laboratoriskajos izmeklējumos ĀCM vīruss tika apstiprināts trim mežacūkām, kas atrastas mirušas Dagdas novada Ķepovas pagastā gandrīz uz robežas ar Baltkrieviju, kā arī trim mājas cūkām Krāslavas novada Robežnieku pagastā, kur novietne atrodas apmēram 4–5 km attālumā no robežas.

 Ministru kabinets 2014.gada 1.jūlija sēdē nolēma izsludināt ārkārtējo situāciju uz laiku no 2014.gada 2.jūlija līdz 1.oktobrim (Ministru kabineta 2014.gada 2.jūlija rīkojums Nr.322 (turpmāk – rīkojums Nr.322)) astoņos novados:

1. Daugavpils novada Ambeļu pagastā, Biķernieku pagastā, Demenes pagastā, Dubnas pagastā, Laucesas pagastā, Maļinovas pagastā, Naujenes pagastā, Salienas pagastā, Skrudalienas pagastā, Tabores pagastā, Vecsalienas pagastā un Višķu pagastā;
2. Aglonas novadā;
3. Krāslavas novadā;
4. Dagdas novadā;
5. Zilupes novadā;
6. Rēzeknes novada Kaunatas pagastā, Mākoņkalna pagastā un Pušas pagastā;
7. Ludzas novada Brigu pagastā, Isnaudas pagastā, Istras pagastā, Nirzas pagastā, Ņukšu pagastā, Pildas pagastā un Rundēnu pagastā;
8. Ciblas novadā.

 Ap slimības skartajiem punktiem ārkārtējā zona noteikta apmēram 80 km rādiusā.

 2014.gada 18.jūlijā ĀCM uzliesmojuma gadījums tika konstatēts Valkas novada Ērģemes pagastā, kur atrasta viena beigta mežacūka, un vienā mājas cūku novietnē ar 58 cūkām, no kurām 3 cūkas bija nobeigušās (novietne atrodas apmēram 10 km attālumā no Igaunijas robežas un apmēram 240 km attālumā no pirmās ĀCM uzliesmojuma vietas Latgalē).

Ņemot vērā ĀCM izplatību, Ministru kabinets 2014.gada 22.jūlija sēdē nolēma paplašināt ārkārtējās situācijas teritoriju, nosakot to gandrīz gar visu Latvijas robežu ar Igauniju un Krieviju vēl 19 novados un divu novadu atsevišķos pagastos, kā arī ietverot visus Ludzas un Rēzeknes novada pagastus:

1. Alojas novadā;
2. Mazsalacas novadā;
3. Rūjienas novadā;
4. Naukšēnu novadā;
5. Valkas novadā;
6. Burtnieku novadā;
7. Kocēnu novadā;
8. Beverīnas novadā;
9. Strenču novadā;
10. Priekuļu novadā;
11. Raunas novadā;
12. Smiltenes novadā;
13. Apes novadā;
14. Alūksnes novadā;
15. Viļakas novadā;
16. Balvu novadā;
17. Rugāju novadā;
18. Baltinavas novadā;
19. Kārsavas novadā;
20. Preiļu novada Pelēču pagastā, Preiļu pagastā un Aizkalnes pagastā;
21. Riebiņu novada Riebiņu pagastā, Rušonas pagastā un Silajāņu pagastā.

**Tā kā 2014.gada 7.augustā tika saņemti laboratorisko izmeklējumu rezultāti, kas apstiprināja ĀCM vīrusu divām no četrām atrastajām beigtajām mežacūkām Madonas novada Ļaudonas pagastā,** Ministru kabinets 2014.gada 12.augusta sēdē paplašināja ĀCM ārkārtējās situācijas teritoriju, to papildus nosakot 21 novadā, piecu novadu atsevišķos pagastos un četrās pilsētās:

* 1. Cēsu novadā;
	2. Amatas novadā;
	3. Vecpiebalgas novadā;
	4. Jaunpiebalgas novadā;
	5. Gulbenes novadā;
	6. Cesvaines novadā;
	7. Ērgļu novadā;
	8. Madonas novadā;
	9. Lubānas novadā;
	10. Kokneses novadā;
	11. Pļaviņu novadā;
	12. Krustpils novadā;
	13. Varakļānu novadā;
	14. Viļānu novadā;
	15. Salas novadā;
	16. Viesītes novadā;
	17. Jēkabpils novadā;
	18. Līvānu novadā;
	19. Vārkavas novadā;
	20. Aknīstes novadā;
	21. Ilūkstes novadā;
	22. Ogres novada Ķeipenes, Taurupes, Mazozolu, Madlienas, Meņģeles un Krapes pagastā;
	23. Jaunjelgavas novada Seces, Staburaga un Sunākstes pagastā;
	24. Daugavpils novada Nīcgales, Kalupes, Vaboles, Līksnas, Sventes, Kalkūnes un Medumu pagastā;
	25. Preiļu novada Saunas pagastā;
	26. Riebiņu novada Galēnu, Stabulnieku un Sīļukalna pagastā;
	27. Jēkabpilī;
	28. Daugavpilī;
	29. Valmierā;
	30. Rēzeknē.

Laikā no 26.jūnija līdz 2.septembrim ĀCM vīruss apstiprināts 75 mežacūkām (Latgalē – 60, Vidzemē – 15) un 66 mājas cūkām 30 piemājas saimniecībās (Latgalē – 24, Vidzemē – 6) un 1 cūku fermā Latgalē. Iznīcinātas 521 mājas cūka (Latgalē – 412, Vidzemē – 109).

Saskaņā ar Lauksaimniecības datu centra sniegto informāciju 2014.gada 1.jūlijā šobrīd noteiktajā ĀCM ārkārtējās situācijas teritorijā ir reģistrēti 91 325 cūku sugas dzīvnieki 5271 novietnē.

Eiropas Komisija 2014.gada 31.jūlijā ir pieņēmusi Īstenošanas lēmumu 2014/513/ES, ar ko Īstenošanas lēmuma 2014/178/ES pielikumu groza attiecībā uz Lietuvas, Latvijas un Igaunijas apgabaliem, uz kuriem attiecas ierobežojumi saistībā ar Āfrikas cūku mēri, kas nosaka dzīvu cūku un to produktu pārvietošanas ierobežojumus no noteiktām administratīvajām teritorijām. Šobrīd ierobežojumi noteikti uz laiku līdz 2017.gada 31.decembrim, tomēr šis laiks var tikt pagarināts, ņemot vērā jaunus cūku sugas dzīvnieku saslimšanas gadījumus.

**II. Pārtikas un veterinārā dienesta veiktās darbības ĀCM ārkārtējās situācijas teritorijā**

PVD veic Veterinārmedicīnas likumā un Ministru kabineta 2004.gada 17.februāra noteikumos Nr.83 „Āfrikas cūku mēra likvidēšanas un draudu novēršanas kārtība” paredzētos uzdevumus ĀCM apkarošanai un tālākas izplatīšanās ierobežošanai.

PVD ir apsekojis 7170 saimniecību, turklāt tiek apsekotas visas piemājas saimniecības, lai pārliecinātos, vai tajās nav nereģistrēti cūku sugas dzīvnieki. Īstenojot ĀCM uzraudzības un apkarošanas programmu, līdz šā gada 31.jūlijam veikti 12 604 laboratoriskie izmeklējumi. Šogad kopumā izmeklētas vairāk nekā 2800 mežacūkas.

Ārkārtējās situācijas teritorijā notiek intensīva biodrošības pasākumu īstenošanas kontrole saskaņā ar Ministru kabineta 2013.gada 20.augusta noteikumiem Nr.621 „Noteikumi par biodrošības pasākumu kopumu dzīvnieku turēšanas vietām”.

PVD nodrošina dzīvnieku izkaušanu ĀCM skartajās novietnēs, barības un inventāra iznīcināšanu, kā arī novietņu dezinfekcijas pasākumus. Tā kā no ĀCM skartās teritorijas nav atļauts izvest iznīcināšanai cūku līķus un blakusproduktus, tie jāiznīcina uz vietas.

Rīkojumā Nr.322 noteikts, ka atbildīgā institūcija par darbību koordināciju ārkārtējās situācijas laikā ir PVD, tāpēc PVD nodrošina arī pašvaldību, Valsts meža dienesta, Valsts policijas, Valsts ieņēmumu dienesta Muitas pārvaldes un Valsts robežsardzes līdzdalību ĀCM apkarošanas un izplatīšanās ierobežošanas pasākumos. Sadarbībā ar vietējām pašvaldībām PVD organizē mežacūku un mājas cūku līķu un blakusproduktu sadedzināšanu. Sadarbībā ar Valsts policiju tiek veikta pastiprināta kontrole ĀCM ārkārtējās situācijas teritorijā, lai nodrošinātu cūku un to produktu neizvešanu.

 Tā kā mežacūkas ir ĀCM vīrusa nēsātājas un ir ļoti svarīgi kontrolēt to populācijas blīvumu, kopā ar Valsts meža dienestu tiek nodrošināta sadarbība ar mednieku kolektīviem mežacūku populācijas blīvuma samazināšanai. Tāpat notiek nošauto un atrasto beigto mežacūku līķu savākšana un iznīcināšana, kā arī paraugu ņemšana laboratoriskiem izmeklējumiem. Par noteiktās teritorijās nošautajām mežacūkām tiek izmaksāta kompensācija. 2013.–2014.gada medību sezonā (periods no 01.04.2013. līdz 31.03.2014.) tika nomedītas 14 537 mežacūkas, bet laikā no šā gada 1.aprīļa līdz 17.augustam – 5114 mežacūku.

PVD inspektori gatavo dokumentus, lai dzīvnieku īpašnieki varētu saņemt kompensāciju par iznīcinātajiem slimības skartajiem dzīvniekiem un cūkām, kas nokaujamas, jo novietnēs nevar ievērot biodrošības pasākumus vai ir tirdzniecības traucējumi, saskaņā ar Ministru kabineta 2005.gada 15.marta noteikumiem Nr.177 „Kārtība, kādā piešķir un dzīvnieku īpašnieks saņem kompensāciju par zaudējumiem, kas radušies valsts uzraudzībā esošās dzīvnieku infekcijas slimības vai epizootijas uzliesmojuma laikā” un Ministru kabineta 2014.gada 17.jūlija rīkojumu Nr.359 „Par pasākumiem Āfrikas cūku mēra izplatīšanās ierobežošanai”. Patlaban PVD ir saņemti iesniegumi par cūku nokaušanu no 579 saimniecībām, kurās nevar ievērot biodrošības pasākumus, kā arī sagatavoti dokumenti iesniegšanai Lauku atbalsta dienestā par kompensācijām 173 saimniecībām.

PVD veic virkni informatīvo pasākumu, lai sabiedrību un dzīvnieku īpašniekus informētu par rīcību ĀCM skartajās teritorijās un par nepieciešamajiem profilakses pasākumiem. Plaša informatīvā kampaņa izvērsta jau no 2012.gada, kad Latvijā tika konstatēts klasiskais cūku mēris. Laikā kopš ĀCM konstatēšanas Latvijā aktuālā informācija tiek ievietota PVD tīmekļa vietnē, un par aktualitātēm saistībā ar ĀCM izplatību Latvijā un slimības ierobežošanas pasākumiem ikdienā tiek informēti plašsaziņas līdzekļi, lauksaimnieku organizācijas, lauksaimnieki, mednieki, pašvaldības un sabiedrība kopumā. Tiek organizēti semināri gan cūkaudzētājiem, gan medniekiem, gan inficētajā teritorijā dzīvojošiem iedzīvotājiem. Informācija pierobežas teritorijas iedzīvotājiem tiek sagatavota arī krievu valodā.

 Sadarbībā ar novadu pašvaldībām informācija cūku audzētājiem, iedzīvotājiem un medniekiem tiek izvietota novadu informatīvajos stendos, autobusu pieturvietās, novadu un pagastu telpās, pie bankomātiem, veikalos un citās sabiedriskās vietās, tā tiek ievietota arī novadu interneta mājaslapās.

No 9.jūlija darbojas PVD ĀCM „karstais telefons”, uz kuru piezvanot katru dienu no pulksten 8.00 līdz 21.00 var saņemt informāciju par slimības apkarošanu vai profilaksi.

**III. Problēmas un iespējamais risinājums**

Ņemot vērā plašo ĀCM ārkārtējās situācijas teritoriju un daudzos pienākumus, kas jāveic PVD amatpersonām, ir izveidojusies situācija, kad ar esošajiem cilvēkresursiem nav iespējams nodrošināt normatīvo aktu izpildi ĀCM apkarošanā un tālākas izplatības ierobežošanā.

Šobrīd noteikto reglamentu attiecībā uz normatīvajos aktos noteikto pārbaužu biežumu PVD nespēj pildīt, jo visi inspektori (galvenokārt Vidzemes un Latgaldes reģionos) tiek iesaistīti ĀCM apkarošanas pasākumos. Papildus šiem pasākumiem ir jānodrošina pastiprinātas izsekojamības kontrole dzīviem dzīvniekiem un dzīvnieku izcelsmes produktiem visā valsts teritorijā.

Patlaban PVD inspektori strādā tādā režīmā, kad regulāri tiek sasniegts maksimālais Darba likuma 136.panta piektajā daļā noteiktais maksimālais virsstundu apjoms.

Diemžēl ilgstošs vai pastāvīgs virsstundu darbs var ietekmēt PVD amatpersonu veselību un darba rezultātu kvalitāti. Lielais pienākumu apjoms nav nodrošināms ar esošajiem personālresursiem, tāpēc PVD ir nepieciešams izveidot jaunas inspektoru amata vietas.

Jāņem vērā, ka 2008.–2010.gada laikā PVD amata vietu skaits tika samazināts par 443,5 amata vietām (neskaitot to amata vietu samazinājumu, kas veidojās, reorganizācijas rezultātā no PVD nodalot laboratoriju un izveidojot Pārtikas drošības, dzīvnieku veselības un vides zinātnisko institūtu „BIOR”). 2008.gada sākumā PVD bija 1341 amata vieta, šogad – 616 vietas (no tām – 330 inspektoru amata vietas). Inspektoru amata vietas tika samazinātas par 133 amata vietām (29 procentu samazinājums).

 PVD nepieciešams papildus izveidot 20 jaunas inspektoru amata vietas uz laiku līdz 2017.gada 31.decembrim (saskaņā ar Eiropas Komisijas 2014.gada 31.jūlija Īstenošanas lēmumu 2014/513/ES, ar ko Īstenošanas lēmuma 2014/178/ES pielikumu groza attiecībā uz Lietuvas, Latvijas un Igaunijas apgabaliem, uz kuriem attiecas ierobežojumi saistībā ar Āfrikas cūku mēri).

Noteikto funkciju veikšanai PVD ir jāiegādājas 14 papildu transportlīdzekļus inspektoru pienākumu izpildei, jo neplānoti lielā nobraukuma dēļ strauji tuvojas beigām nomāto automašīnu nobraukuma limits. Nomas līgumi ir noslēgti uz trīs gadiem (līdz 2016.gada 31.decembrim), bet automašīnas vairs nebūs izmantojamas sasniegtā nobraukuma limita dēļ, jo iznomātāji nepiekrīt nobraukuma limitu palielināšanai.

Tāpat steidzami ir jārisina jautājums par atalgojuma palielinājumu PVD inspektoriem par 22 procentiem, lai pārtrauktu personāla straujo mainību mazā atalgojuma un lielās slodzes dēļ. Pašlaik ir ļoti sarežģīti amatu konkursos atlasīt jaunos darbiniekus, jo atalgojums nav konkurētspējīgs, turklāt ļoti bieži jaunie inspektori aiziet no darba PVD pirmā darba gada laikā, jo nesaņem adekvātu atalgojumu par veicamo darbu. Tomēr PVD jaunā darbinieka pirmā darba gada laikā iegulda resursus tā apmācībai, organizējot gan teorētisku, gan praktisku apmācību.

**IV. PVD nepieciešamais papildu finansējums**

**1. Inspektoru amata vietu izveidošana un uzturēšana**

Kopumā no 2014.gada 1.oktobra PVD nepieciešamas 20 jaunas amata vietas, kuru izveidošanai un uzturēšanai 2014.gadā ir nepieciešams papildu finansējums **89 636,80 *euro*** apmērā un 2015., 2016. un 2017.gadā – ik gadu **348 917,00 *euro*** apmērā.

Aprēķins atbilstoši Ministru kabineta 2009.gada 15.decembra instrukcijai Nr.19 „Tiesību akta projekta sākotnējās ietekmes izvērtēšanas kārtība”:

|  |  |  |  |  |  |
| --- | --- | --- | --- | --- | --- |
| Jaunas amatu vietas – inspektori | Skaits | Izmaksas uz vienu vienību gadā | Izmaksas kopā gadā | 2014.gadā (no 1.oktobra) | 2015., 2016. un 2017.gadā |
| Alga | 9.mēnešalgu grupa, 26.3.saime, III līmenisEUR 878,40 (esošā inspektoru alga EUR 720,00 x 22%) x 12 mēneši x 1,2359 = EUR 13 027,37 inspektoram gadā x 20 inspektori = EUR 260 547,40 (2014.gadā - EUR 878,40 x 3 mēneši x 1,2359 = EUR 3 256,84 x 20 inspektori = EUR 65 136,80 | 20 | 13 027,37 | 260 547,40 | 65 136,80 | 260 547,40 |
| Vispārējās piemaksas | 10% apmērā no plānotās mēnešalgu kopsummas | 20 | 1 302,74 | 26 054,80 | 0,00 | 26 054,80 |
| Prēmijas un naudas balvas | 10% apmērā no plānotās mēnešalgu kopsummas | 20 | 1 302,74 | 26 054,80 | 0,00 | 26 054,80 |
| Veselības apdrošinā-šana |   | 20 | 213,00 | 4 260,00 | 0,00 | 4 260,00 |
| Netiešie izdevumi | EUR 75,00 mēnesī (t.sk. kancelejas preces, saimniecības preces, sakaru pakalpojumi) | 20 | 900,00 | 18 000,00 | 4 500,00 | 18 000,00 |
| Vienreizlieto-jamie apģērbi | EUR 50 mēnesī | 20 | 600,00 | 12 000,00 | 0,00 | 12 000,00 |
| Inspektoru aprīkojuma iegāde | Mērierīces, aukstumsomas paraugu transportēšanai u.c. | 20 | 200,00 | 4 000,00 | 0,00 | 2 000,00 |
| Darba staciju iegāde | Dators, monitors, programmatūra | 20 | 1 000,00 | 20 000,00 | 20 000,00 | 0,00  |

 2. Transportlīdzekļu iegāde un uzturēšana

 Noteikto funkciju veikšanai papildus nepieciešamo 14 automašīnu iegādei un uzturēšanai 2014.gadā ir nepieciešams papildu finansējums **315 120,40 *euro*** apmērā un 2015., 2016. un 2017.gadā – ik gadu **52 673,60 *euro*** apmērā:

|  |  |  |  |  |  |
| --- | --- | --- | --- | --- | --- |
| Automašīnas | Skaits | Izmaksas uz vienu vienību gadā | Izmaksas kopā gadā | 2014.gadā (no 1.oktobra) | 2015., 2016. un 2017.gadā |
| Transport-līdzekļu iegāde |   | 14 | 21 193,00 | 296 702,00 | 296 702,00 | 0,00 |
| Degviela | Vienai automašīnai mēnesī – 2000km x 8/100 (8 litri uz 100km) x 1,282 (litra cena) = 205,20 EUR.Vienai automašīnai gadā – 205,20 x 12 mēneši = 2 462,40 EUR, 14 automa-šīnām gadā – 34 473,60 EUR (2014.gadā – 205,20 EUR x 3 mēneši x 14 a/m = 8 618,40 EUR) | 14 | 2 462,40 | 34 473,60 | 8 618,40 | 34 473,60 |
| Transport-līdzekļu uzturēša-nas izdevumi | Vienai a/m gadā: ražotāja noteiktā tehniskā apkope – EUR 300; riepu komplekts (ziemas un vasaras) – EUR 300; apdrošināšana - OCTA, KASKO – EUR 500; a/m ekspluatācijas nodoklis – EUR 150; citi izdevumi – EUR 50 (2014.gadā (OCTA, KASKO – EUR 500,00 + a/m ekspluatācijas nodoklis – EUR 150,00 – EUR 150,00 + citi izdevumi – EUR 50,00) x 14 a/m = EUR 9 800,00) | 14 | 1 300,00 | 18 200,00 | 9 800,00 | 18 200,00 |

**3. Atalgojuma palielinājums inspektoriem**

Nepieciešams nodrošināt atalgojuma palielinājumu visiem PVD inspektoriem (9.mēnešalgu grupa, 26.3.saime, III līmenis), nosakot piemaksas 22 procentu apmērā no noteiktās mēnešalgas (atbilstoši Valsts un pašvaldību institūciju amatpersonu un darbinieku atlīdzības likumā noteiktajam) – tam 2014.gadā ir nepieciešams papildu finansējums **193 808,90** ***euro*** apmērā un 2015., 2016. un 2017.gadā – ik gadu **775 235,58 *euro*** apmērā:

EUR 720,00 (vidējā darba samaksa inspektoriem) x 22% = EUR 158,40 x 330 inspektori x 12 mēneši = EUR 627 264,00 + sociālais nodoklis (23,59%) = EUR 775 235,58 (2014.gada 3 mēnešos = EUR 158,40 x 330 inspektori x 3 mēneši = EUR 156 816,00 + sociālais nodoklis (23,59%) = EUR 193 808,90).

 Kopā **2014.gadā** PVD nepieciešamais papildu finansējums ir **598 566,10 *euro*, 2015., 2016. un 2017.gadā – ik gadu 1 176 826,18 *euro*.**

Zemkopības ministrija saskaņā ar Eiropas Parlamenta un Padomes 2014.gada 15.maija Regulu (ES) Nr.652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu, un ar ko groza Padomes Direktīvas 98/56/EK, 2000/29/EK un 2008/90/EK, Eiropas Parlamenta un Padomes Regulas (EK) Nr.178/2002, (EK) Nr.882/2004 un (EK) Nr.396/2005, Eiropas Parlamenta un Padomes Direktīvu 2009/128/EK un Eiropas Parlamenta un Padomes Regulu (EK) Nr.1107/2009 un atceļ Padomes Lēmumus 66/399/EEK, 76/894/EEK un 2009/470/EK, iesniegs pieprasījumu Eiropas Komisijā, lai nodrošinātu, ka valsts budžetā daļēji tiktu atgūti Āfrikas cūku mēra uzraudzības un apkarošanas programmai izlietotie līdzekļi.

Zemkopības ministrs J.Dūklavs

2014.09.03. 16:50

2343

L. Gurecka

67027063, Linda.Gurecka@zm.gov.lv